CELEX: C2005/132/60
Language: fi
Date: 2005-05-28 00:00:00
Title: Asia T-135/05: Franco Campolin 29.3.2005 Euroopan yhteisöjen komissiota vastaan nostama kanne

28.5.2005   
            
            
               FI
            
            
               Euroopan unionin virallinen lehti
            
            
               C 132/33
            
         Franco Campolin 29.3.2005 Euroopan yhteisöjen komissiota vastaan nostama kanne
   (Asia T-135/05)
   (2005/C 132/60)
   Oikeudenkäyntikieli: ranska
   Franco Campoli, kotipaikka Lontoo, on nostanut 29.3.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat Stéphane Rodrigues ja Alice Jaume, ja prosessiosoite on Luxemburgissa.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa nimittävän viranomaisen 13.12.2004 tekemän päätöksen, jolla hylättiin kantajan henkilöstösääntöjen 90 artiklan 2 kohdan nojalla tekemä valitus, ja kumoaa nimittävän viranomaisen päätöksen, jota mainittu valitus koskee ja jolla muutettiin 1.5.2004 lukien kantajan eläkkeeseen sovellettavaa korjauskerrointa, kotitalouslisää ja kiinteämääräistä koulutuslisää, sekä kumoaa kantajan palkkalaskelmat siltä osin kuin niissä on sovellettu viimeksi mainittua päätöstä toukokuusta 2004 lukien, ja
            
         
               —
            
            
               velvoittaa vastaajan korvaamaan kaikki oikeudenkäyntikulut.
            
         Oikeudelliset perusteet ja pääasialliset perustelut
   Tämän asian kantaja vaatii sen korjauskertoimen soveltamista, jota hänen eläkkeeseensä sovellettiin ennen 1.5.2004; tätä korjauskerrointa on sovellettava taannehtivasti 1.5.2004 lukien.
   Kantaja muistuttaa tältä osin, että sitä varten, että Euroopan yhteisöjen virkamiehiin sovellettavien henkilöstösääntöjen muutoksesta seuraava siirtyminen vanhasta korjauskerrointa koskevasta järjestelmästä uuteen järjestelmään voidaan toteuttaa, henkilöstösääntöjen liitteessä XIII olevan 20 artiklan 2 kohdassa säädetään viiden vuoden siirtymäajasta, joka alkaa 1.5.2004 ja päättyy 1.5.2009 ja jonka kuluessa korjauskerroin pienenee progressiivisesti.
   Kantaja esittää kanteensa pääasialliseksi tueksi perustamissopimuksen 241 artiklan nojalla lainvastaisuusväitteen siitä, että tässä tapauksessa henkilöstösääntöjen liitteessä XIII olevaa 20 artiklaa on sovellettu lainvastaisesti.
   Kantaja vetoaa tältä osin siihen, että
   
               —
            
            
               hänen perusteltua luottamustaan on loukattu, koska hallinto-osasto oli hänen mukaansa vakuuttanut, ettei uusilla henkilöstösäännöillä ole mitään negatiivista vaikutusta hänen asemaansa
            
         
               —
            
            
               yhdenvertaisen kohtelun ja syrjintäkiellon periaatteita ei ole noudatettu, koska palveluksessa olevia ja eläkkeellä olevia virkamiehiä kohdellaan eri tavalla asuinpaikan mukaan
            
         
               —
            
            
               kantajan saavuttamia oikeuksia ei ole kunnioitettu, koska niitä hänen virkasuhteensa perustavanlaatuisia ehtoja, jotka olivat voimassa hänen eläkkeelle jäämisensä ajankohtana, on muutettu, ja
            
         
               —
            
            
               hyvän hallinnon periaatetta on loukattu.